PSD a rămas fără cadre de nădejde dacă un fost șofer din comuna Pechea (județul Galați) ajunge să facă istorie în partid, fiind numit inclusiv în Comisia de Control a SRI.

Senatorul PSD Galați Nicolae Marin (foto), care săptămâna trecută a fost numit chestor al Senatului României, a bifat astăzi o nouă realizare, după cum a informat Mediafax. Nicolae Marin a fost numit, din partea PSD, în Comisia de Control a SRI, fapt care chiar că aruncă în derizoriu această comisie. Nu ne-am imaginat niciodată că această comisie de control a SRI chiar ar avea control asupra SRI (probabil că lucrurile stau taman invers), dar să mizezi pe unul ca Nicolae Marin ca să îi verifice pe spionii țării pare o glumă foarte proastă.

Nicolae Marin a tras de volan până când a ajuns în curtea SRI

Nicolae Marin este un tip care până în 2012 a fost șofer, după cum am scris aici, în Alternativa – Jurnalism fără mogul. Nu că am avea ceva cu șoferii, dar între timp omul nu a dat semne că s-ar fi specializat în alt domeniu. Nicolae Marin nu a susținut nici măcar o conferință de presă în cei 6 ani de când este senator PSD Galați, ca să ne dăm seama dacă face sau nu “dezacoarde” verbale.

Actualul senator PSD Galați Nicolae Marin este un traseist politic, care a migrat de la PP-DD la PSD. Mai întâi, Nicolae Marin a fost ales primar al comunei Pechea (județul Galați), în iunie 2012, după care, în decembrie 2012, a ajuns parlamentar (tot din partea PP-DD). Apoi, el a sărit în barca PSD și asta i-a asigurat mai întâi funcția de chestor al Senatului României și acum pe cea de membru în Comisia SRI.

E suficient un click ca să-i ajuți pe Fărămoguli!